चीन से मुकाबले के लिए भारत को बताया था अहम, LGBTQ+ समुदाय के कट्टर विरोधी
Florida Governor Ron DeSantis Vs Donald Trump; US Presidential Election Republican Party Candidate अमेरिका में अगले साल राष्ट्रपति चुनाव होने हैं। इसके लिए डोनाल्ड ट्रम्प की रिपब्लिकन पार्टी से अब तक कई लोग उम्मीदवारी की दौड़ में शामिल होने की घोषणा कर चुके हैं।
अमेरिका में अगले साल राष्ट्रपति चुनाव होने हैं। इसके लिए डोनाल्ड ट्रम्प की रिपब्लिकन पार्टी से अब तक कई लोग उम्मीदवारी की दौड़ में शामिल होने की घोषणा कर चुके हैं। अब इस कड़ी में एक और नाम जुड़ गया है। ट्रम्प के सबसे बड़े प्रतिद्वंदी और फ्लोरिडा के गवर्नर रॉन डी-सेंटिस ने बुधवार को ट्विटर पर रिपब्लिकन पार्टी के उम्मीदवार की रेस में शामिल होने की घोषणा की। हालांकि, उनकी इस घोषणा के वक्त ट्विटर कई बार क्रैश हुआ।
रिपब्लिकन पार्टी के चुनाव में डी-सेंटिस के शामिल होने की चर्चा महीनों से हो रही है। 44 साल के डी-सेंटिस LGBTQ+, गर्भपात, नस्लीय भेदभाव जैसे कई मुद्दों पर अपनी राय रखकर विवादों में रह चुके हैं। उन्हें डेमोक्रेटिक पार्टी के उम्मीदवार बाइडेन के सबसे बड़े प्रतद्विंदियों में से एक माना जाता है। वो कई बार चीन का सामना करने के लिए भारत के साथ को जरूरी बता चुके हैं।
इंडियन-अमेरिकन लोगों के साथ दिवाली मनाते हैं डी-सेंटिस
फ्लोरिडा में डीसेंटिस इंडियन-अमेरिकन लोगों को खास तवज्जो देते रहे हैं। 2019 में उन्होंने गवर्नर हाउस में भारतीय लोगों के साथ दिवाली मनाने की परंपरा की भी शुरुआत की थी। ये कोरोना के दौर में भी जारी रही। इसके अलावा डी-सेंटिस फ्लोरिडा और भारत के बीच व्यापार को और बढ़ाने की बात भी कह चुके हैं।
कोरोना के बाद इंडियन-अमेरिकन समुदाय के लोगों को लुभाने के लिए उन्होंने घोषणा की थी कि वो इन लोगों को बिजनेस चलाने में आ रही दिक्कतों को खत्म करेंगे। इसके लिए नई पॉलिसी भी बनाई जाएंगी। इसके अलावा उन्होंने समुदाय के लोगों को सस्ते में हायर एजुकेशन मिले, इसके लिए भी कई कदम उठाए थे।
उम्मीदवारी की घोषणा के वक्त क्रैश हुआ ट्विटर
अमेरिकी राष्ट्रपति चुनाव को लेकर हाल ही में हुए एक पोल में ट्रम्प डी-सेंटिस की तुलना में ज्यादा पॉपुलर उम्मीदवार बनकर उभरे। ट्विटर पर एलन मस्क के साथ बातचीत और उम्मीदवारी की घोषणा के वक्त करीब 6.78 लाख लोग इससे जुड़े। हालांकि, साइट के लगातार क्रैश होने के चलते ये आंकड़ा 3 लाख पर आ गया था।
डोनाल्ड ट्रम्प डी-सेंटिस को डी-सेंक्टिमोनियस यानी दोगुला कहते हैं। उनकी उम्मीदवारी की घोषणा के वक्त ट्रम्प ने कहा था- डी-सेंटिस का ट्विटर लॉन्च बेकार हो गया। उनका पूरा कैंपेन भी इसी तरह बर्बाद हो जाएगा।
6 हफ्ते बाद गर्भपात पर लगाया बैन
डी-सेंटिस अपने कई फैसलों को लेकर चर्चा में रह चुके हैं। हाल ही में उन्होंने फ्लोरिडा में 6 हफ्तों के बाद गर्भपात कराने पर बैन लगा दिया था। इस बिल को लेकर पूरे अमेरिका में भारी विरोध हो चुका है। इसके अलावा डी-सेंटिस LGBTQ+ समुदाय को लेकर भी सख्त रवैया अपनाते रहे हैं। उन्होंने कई बार ऐसे लोगों की आइडेंटिटी पर सवाल उठाए हैं। डी-सेंटिस ने फ्लोरिडा में स्कूल के सिलेबस से सेक्शुअल या जेंडर की पहचान से जुड़े टॉपिक को हटाने का आदेश दिया था।
LGBTQ+ समुदाय के खिलाफ लाए ‘डोन्ट से गे’ कानून
साथ ही फ्लोरिडा में एक विधेयक भी पारित किया गया, जिसके तहत लोग जन्म के समय सौंपे गए जेंडर के अलावा दूसरे जेंडर के बाथरूम में प्रवेश नहीं कर पाएंगे। डी-सेंटिस जेंडर बदलवाने संबंधी ट्रीटमेंट के खिलाफ भी बिल ला चुके हैं। डी-सेंटिस के विरोधी इन कानूनों को ‘डोन्ट से गे’ कहते हैं। डी-सेंटिस के इन फैसलों पर राष्ट्रपति ने उन्हें नफरत फैलाने वाला नेता कहा था। इससे पहले भी बाइडेन उन्हें ट्रम्प का दूसरा अवतार बता चुके हैं।
राष्ट्रपति चुनाव के लिए रिपब्लिकन पार्टी के पास 7 उम्मीदवार
अमेरिका में अगले साल नवंबर में राष्ट्रपति चुनाव होने हैं। इसके लिए डेमोक्रेटिक पार्टी से जो बाइडेन अपनी उम्मीदवारी की घोषणा कर चुके हैं। वहीं रिपब्लिकन पार्टी से डोनाल्ड ट्रम्प के अलावा UN एम्बेसडर रह चुकीं निक्की हेली, कैरोलिना के सीनेटर टिम स्कॉट, बिजनेसमैन विवेक रामास्वामी, अर्कान्सास के पूर्व गवर्नर आसा हचिसन, लैरी एल्डर और अब फ्लोरिडा गवर्नर रॉन डी-सेंटिस पार्टी की उम्मीदवारी की रेस में शामिल होने की घोषणा कर चुके हैं। हालांकि, इनमें से ट्रम्प को ही पार्टी का सबसे मजबूत दावेदार माना जा रहा है।